Páscoa bosê nɨmɨ wa'aátoho seis nɨmɨri dɨ'sawɨ́.
Tiîtare Jesu Efraĩ́pɨ niî'kɨ Betânia wamêtiri makapɨ wa'âwĩ.
Too dɨpóro tii makápɨta Jesu Lázarore masowĩ́.
Tookãhárã Jesuré bosê nɨmɨ wee peówã.
Marta ba'asére etiwṍ.
Naâ pãharã́ wa'terore Lázaro kẽ'ra Jesu me'ra ba'â duhiwĩ.
Ɨ̃sâ ba'arí kura Maria pahikahá ɨ'mɨ̂tihikaha nardo wamêtise wapa bɨhɨ́sere posetíkahare Jesu tiró miítiwõ.
Miíti,
kɨ̃ɨ̂ dɨ'pôkãripɨ piô peowõ.
Be'ró koô poâri me'ra tuu koéwõ.
Tií wi'i niî pe'tiropɨ ɨ'mɨ̂tihi se'sa wa'âwɨ.
Koô tohô weekã́ ĩ'yâgɨ,
Juda Iscariote ɨ̃sâ me'rakɨ̃hɨ be'ropɨ́ Jesuré ĩ'yâ tu'tirãre o'oákɨhɨ a'tîro niîwĩ:
—De'ró weégo a'té ɨ'mɨ̂tihisere duâtiati?
Teeré duâgo,
ni'kâ kɨ'ma da'rasé wapa weeró noho wapá ta'a booapã.
Teé niyérure pahasé kɨorãre o'ô booapã,
niîwĩ.
Kɨ̃ɨ̂ pahasé kɨorãre ma'ígɨ meheta,
tohô niîwĩ.
Yahasé bɨkɨ niîwĩ.
Kɨ̃ɨ̂ ɨ̃sâ niyérure ko'tegɨ́ niîwĩ.
Tii ahúropɨ ɨ̃sâ niyéru sãâ'kere yaha mɨhákũwĩ.
Jesu kɨ̃ɨ̂re niîwĩ:
—Koô ɨaró weeáto.
Koô yɨ'ɨ̂re yaátehere wãkûgo,
tohô weeámo.
Mɨsâ pahasé kɨorãre o'ô nu'kukã'rãsa'.
Be'ropɨ́ yɨ'ɨ̂ pũrikãre o'ô masisome.
Yɨ'ɨ̂ a'tó niî dohakɨhɨ meheta niî',
niîwĩ Jesu.
Pãharã́ Judeu masa Jesu Betâniapɨ niisé kitire tɨ'ókãrã niîwã.
Tohô weérã Jesuré,
kɨ̃ɨ̂ masó'kɨ Lázaro kẽ'rare ĩ'yârã a'tîkãrã niîwã.
Lázarore masó'ke bu'iri pãharã́ Judeu masa Jesuré ẽho peówã.
Kɨ̃ɨ̂re ẽho peórã,
sacerdotea wiôrã dutisé doka niîmi'kãrã dɨka watía wa'âwã.
Naâ tohô weesé bu'iri sacerdotea wiôrã Jesuré naâ wẽhé sĩ'riro nohota Lázaro kẽ'rare wẽhé sĩ'riwã.